  Виталий Пронин Пӧртэм пумо тунсыко ужрадъёс, вазь ӵукнаысен кутскыса, бер ӝытозь кыстӥськизы. Асьмеос 643 сюрслэсь ятыр! Удмуртилэн, Ижлэн кивалтӥсьёссы Иж шур дуре корт поттон завод кылдытэм Пётр Шуваловлэн синпелетэз доры сяська тугокоос вализы. Собере Ижысь пыӵал поттон заводэз кылдытэм Андрей Дерябинлэн синпелетэз дорын сӥё-дано митинг ортчиз. Удмуртилэн Тӧроез Александр Соловьев пусйиз: - Россиысь городъёслэсь Иж туж висъяське. Кылдэмез дырысен со трос лэсьтэ странамылэсь обороназэ юнматон понна. Со пыре Россиысь тужгес бадӟым 20 городъёс пӧлы, поттэ кӧня ке сю пӧртэм вузъёс. Ижлэн ортчем сюресэз юн герӟаськемын странамылэн историеныз. Нимысьтыз тау карем потэ ветеранъёслы - соослэсь ми дышетскиськом шоркармес яратыны, сое утьыны, юнматыны! Карлэсь нуналзэ сӥё-дано усьтӥӟы.Удмуртилэн Тӧроез А. Соловьев борды итӥськиз Ижлэн йырыз Ю. Тюрин: - Ижын улӥсьёслэн лыдзы арысь аре йылэ. Туннэ асьмеос 643 сюрслэсь ятыр ни! Озьыен, шоркарамы улон-вылон ӟечоме, азьланезлы осконъёсмы юнмало. Шор площадьын шествие сӥземын вал Кинолэн арезлы. Сое учкыны люкаськизы 9 сюрслэсь ятыр ижъёс но куноос. Эшшо 4 сюрслэсь ятырез асьсэос колоннаен ортчизы. Шор площадьын шествие сӥземын вал Кинолэн арезлы.Индустриальной ёрос возьматӥз режиссёръёслэсь, сценаристъёслэсь, операторъёслэсь ужзэс. Устинов ёрослэн командаяз пырисьёс пӧрмизы «Иван Васильевич меняет профессию» тодмо комедилэн геройёсызлы. Октябрь ёрос учкисьёсты ӧтиз мультфильмъёс учкыны. Первомай ёрос дасям киноконцерт - чузъяськизы «Девчата», «Весёлые ребята», «Мы из джаза» но мукет фильмъёсысь кырӟанъёс. Шествиез йылпумъяз Ленин ёрос, «Служебной романэз» тодэ вайытыса. Огдышем сямен туэ но ужазы пӧртэм площадкаос: «Нылпиослы городлэн нуналэз», «Тазалыко ульча», «Литературной Арбат», «Урамъёслэн куаразы» но трос мукетыз. Озьы нокин ӧз мӧзмы - нылпиос но, мӧйыос но асьсэлы тунсыкозэ шедьтӥзы. 1 но ӝыны сюрс пала великен ворттылыны яратӥсьёс пыриськизы велопарадэ: 3 аресъемез но, 75 арессэс тырмытэмез но вал.«Столица» комплексысен старт сётэмын вал велопробеглы. 1 но ӝыны сюрс пала великен ворттылыны яратӥсьёс пыриськизы отчы: 3 аресъемез но, 75 арессэс тырмытэмез но вал. 8 иськемлэсь кузь сюресэз ортчыса, финише вуизы Шор площаде. Вормисьёсты возьмаз кузьым - велик!Ужрадъёс ортчизы городлэн пӧртэм сэрегъёсаз: Космонавтъёслэн парказы, М. Горькин нимо паркын, зоопаркын... Отын концерт сётӥзы городысь тужгес устоосыз кырӟась-верась коллективъёс.Ижкар аспӧртэм удмурт луэменыз Ӝытсэ Шор площаде егитсэ но, арлыдозэ но кыскиз Россиысь тодмо кырӟасьлэн Заралэн концертэз но 7 минутъем бадӟым салют.Заралэн, тросэз кырӟанъёсыз - яратон сярысь, пӧлазы вань войналы сӥземъёсыз но. Шӧдӥське, арысь аре Ижысь культурае пыӵа удмурт шӧм.- Ижын куно пумитаны быгатӥсь адямиос уло! Ӟечкыласько Ижлэн но Россилэн нуналъёсынызы! - кырӟан висказ вера Зара но калык пӧлы ваське, адямиослы кизэ мыче. Кинлы ӧз удалты тодмо артисткалэн киез борды кутскыны - учко бадӟым экран шоры. Егитъёс люкаськемын ЦУМ азьын - татын чузъясько пӧртэм рок кырӟанъёс. Мышказы ик интыяськемын шашлык, ческыт сиён вузан лавкаос. Калык тымиськемын «Перепечкин» азьын. Тае адӟыса, малпалод: шашлык модаысь потэм. Гур сьӧрын сылэ удмурт дэремен кышномурт, пӧсь табань я перепеч поттэ но куноослы сётэ. Удмурт сиёнъёсты басьтыны мылкыд карисьёс трос. Кинотеатръёс вӧзын калыкез шулдырто егит удмурт кырӟасьёс - Алина Антонова, Богдан Анфиногенов, Анатолий Эркишев… Тани кытчы васько вылэм адямиос! Удмурт концертэз удмуртъёс гинэ ӧвӧл, мукет калыкъёс но учко. Шӧдӥське, арысь аре Ижысь культурае пыӵа удмурт шӧм. Ульчаосысь рекламаос вылын - удмурт кыл, городлэн нуналаз - удмурт сцена. Озьыен, удмурт калыклэн гинэ уг, Удмуртиысь вань адямиослэн асваланзы ӝутӥське? Удмурт луэменыз ик мукет каръёслэсь пӧртэм луэ Ижкар. Элина Васильева Мария Векшина Туспуктӥз А. Горбунов Теги: Ижкар Ижкарлэннуналыз  